Dôvodová správa

Na základe Plánu práce vlády SR na rok 2003 predkladá Ministerstvo školstva SR v spolupráci s Antidopingovým výborom SR na rokovanie vlády SR návrh na prijatie Dodatkovému protokolu Dohovoru proti dopingu Rady Európy.

 Šport je fenomenálnou aktivitou človeka. Prináša mu pocit uspokojenia, sebarealizácie a  prispieva k upevňovaniu zdravia. V snahe dosiahnuť čo najlepší športový výkon sa však často používajú farmakologické látky a metódy, ktoré protirečia etike športu a princípom ochrany zdravia. Používanie zakázaných farmakologických látok a nedovolených metód v športe sa klasifikuje ako doping. 

Zneužívanie dopingových látok, resp. metód je v príkrom rozpore s morálnymi a etickými princípmi športového tréningu a športového súťaženia. Takéto počínanie často vedie k trvalým následkom na zdraví športovcov, a tiež aj k vytváraniu negatívnej mienky o športe.

Možnosť dopingu je takmer vo všetkých druhoch športu a športových činnostiach. Boj proti dopingu sa však dotýka nielen samotného športového hnutia, vrátane celej škály jeho výkonnostných skupín a vekových kategórií, ale čoraz viac sa stáva otázkou celospoločenskou, tiež medzinárodnou, a teda aj politickou otázkou.

Uvedomujúc si skutočnosť, že šport má zohrávať dôležitú úlohu pri ochrane zdravia, morálnej i telesnej výchove a najmä pri podpore a rozvíjaní medzinárodného porozumenia, pristúpili v roku 1989 členské krajiny Rady Európy a strany Európskeho kultúrneho dohovoru k vypracovaniu Dohovoru proti dopingu (ďalej len “Dohovor”). Dohovor Rady Európy bol prijatý a otvorený k podpisu v Štrasburgu dňa 16. novembra 1989. 

Vzhľadom na politické a štátoprávne zmeny pristúpila Slovenská republika k podpísaniu a prijatiu Dohovoru dňa 6. mája  1993,  s účinnosťou pre SR od 1. júla 1993.

Dohovor bol následne zavedený do športovej praxe, vrátane etablovania systému mechanizmov dopingovej kontroly, v koordinačnej gescii Ministerstva školstva SR ako ústredného orgánu štátnej správy pre oblasť telesnej kultúry a športu a tiež v realizačnej gescii Antidopingového výboru SR ako iniciatívneho a výkonného orgánu v polohe občianskeho združenia (Dohovor proti dopingu Rady Európy prezentovaný uznesením vlády SR č. 256 zo 14. apríla 1993 a následného vyhlásenia v Z. z., čiastka č. 65 z 12. novembra 1993).

Postupným vývojom nielen športu, ktorý smeruje k neustálemu zvyšovaniu úrovne športových výkonov  a s tým spojeným nárastom zneužívania rôznych foriem dopingových látok a dopingových metód, dochádza aj k neustálemu zdokonaľovaniu kontrolných mechanizmov účastníkov športu, vrátane prijímania účinných medzinárodných noriem a dohôd smerujúcich k zabezpečeniu ich harmonizácie na celom svete.

Z ustanovení Dohovoru vyplýva, že jeho hlavným cieľom je dosiahnutie zosúladenia právnych predpisov proti dopingu v rôznych krajinách sveta. V tomto zmysle bude významným krokom prijatie Dodatkového protokolu Dohovoru proti dopingu Rady Európy (ďalej len “ Protokol”), ktorý vytvára nové podmienky pre ešte výraznejšiu spätosť všetkých participujúcich zložiek štátnej správy, ktoré sa v kampani proti dopingu stali partnermi športových organizácií. Zmyslom Protokolu je, aby samotné vlády vytvárali všetky nevyhnutné podmienky pre kontrolu dopingu v športe vo svojich krajinách a umožňovali vykonávať túto činnosť v súlade s ich platnou legislatívou aj Svetovej antidopingovej agentúry (WADA).

Rada Európy v zastúpení Výboru ministrov zodpovedných za šport pristúpila k aktualizovanému doplneniu znenia dohovoru vo forme Protokolu.

Počas Konferencie ministrov zodpovedných za šport vo Varšave (12.-13. 9. 2002) bola dňa 12. septembra 2002 Slovenská republika vyzvaná generálnym sekretárom Rady Európy k podpisu Protokolu. K 12. septembru 2002 podpísalo tento protokol 27 krajín z celkového počtu 44 krajín Rady Európy. Ostatným krajinám Dohovoru, vrátane Slovenska, bola táto možnosť oznámená a zároveň boli vyzvané na splnenie tejto úlohy. V tejto súvislosti obdržal Antidopingový výbor SR, ktorý zastupuje SR v Monitorovacej skupine predmetného dohovoru (16. zasadnutie Monitorovacej skupiny Dohovoru proti dopingu Rady Európy, Štrasburg, 12.-17. november 2002) podnet a výzvu na prijatie protokolu, spolu s požiadavkou na menovanie delegáta za SR, ktorý je splnomocnený na podpis uvedeného Protokolu.

Rozvoj spolupráce s Radou Európy, ktorá pôsobí v rámci celoeurópskeho integračného procesu ako dôležité fórum, je súčasťou priorít slovenskej zahraničnej politiky, a preto aj prijatie Protokolu je jedna z kľúčových podmienok realizácie spoločného boja proti dopingu nielen v európskom, ale aj v celosvetovom význame. Prijatie uvedeného Protokolu vládou SR prehĺbi spoluprácu SR s ostatnými členskými štátmi Rady Európy v oblasti boja proti dopingu. 

Náklady spojené s vykonávaním Dohovoru proti dopingu budú hradené z prostriedkov štátneho rozpočtu, ktoré sú určené na zabezpečenie úloh štátnej športovej reprezentácie SR z výťažkov lotérií a iných podobných hier v rozpočte kapitoly MŠ SR. Z tohto dôvodu prijatie Protokolu nezakladá žiadne zvýšené nároky na štátny rozpočet. V krátkej budúcnosti však predpokladá nevyhnutnú organizačnú transformáciu ADV SR v zabezpečovaní tejto oblasti.

Podľa svojho charakteru patrí daná zmluvná úprava do kategórie zmlúv, ktoré nevyžadujú súhlas Národnej rady Slovenskej republiky a ktorých uzatváranie je vo výhradnej kompetencii vlády SR.

Protokol je v súlade s právnym poriadkom SR a EÚ, so všeobecne uznávanými zásadami medzinárodného práva, ako aj so záväzkami vyplývajúcimi z iných platných medzinárodných zmlúv. Splnenie tejto úlohy je pre Slovensko principiálnou otázkou antidopingovej politiky a je výrazom plnenia úloh Dohovoru.

Vlastná realizácia predmetných aktivít vo vzťahu k príprave podpisu dodatkového protokolu dohovoru je z formálneho hľadiska vo výhradnej kompetencii ústredných orgánov štátnej správy, a to Ministerstva školstva SR a Ministerstva zahraničných vecí SR.